O slovenskej politickej strane Hlas pravice (bývalý názov DOPRAVA) pozri *Hlas pravice.*
Dopravný prostriedok - autobus, premávajúci v meste Cambridge
**Doprava** (odlišný je termín preprava) môže byť:

* úmyselný pohyb (jazda, plavba, let) dopravných prostriedkov po dopravných cestách alebo činnosť dopravných zariadení, ktorými sa uskutočňuje preprava
* odvetvie národného hospodárstva zabezpečujúce prepravu (premiestňovanie) osôb, vecí, správ a podobne

Charakteristika
---------------

Objektom môžu byť predmety, osoby, ale napríklad aj informácie alebo energia. Doprava informácií sa zvyčajne vydeľuje ako samostatný odbor, komunikácia a telekomunikácie. Druhom dopravy je takisto prenos elektrickej energie. Tento článok sa ďalej zaoberá najmä dopravou predmetov a osôb.

Najstarším spôsobom dopravy je chôdza. V rozvinutých krajinách sa ľudia pešo dopravujú skôr na kratšie vzdialenosti, a chôdza na dlhšie vzdialenosti je spôsobom oddychu a trávenia voľného času (pešia turistika). Ľudia takisto doteraz nosia náklady v náročnom teréne (nosiči v horách).

Ďalším historickým spôsobom dopravy je využitie zvierat, na jazdu, nosenie alebo ťahaniu nákladu.

Doprava ako odvetvie národného hospodárstva
-------------------------------------------

Vlastným produktom dopravy ako činnosti materiálnej výroby je preprava. Preprava síce nemá vecný charakter, umožňuje však dokončenie procesu tvorby úžitkových hodnôt v podobe výrobkov. V minulosti vzhľadom k problematickému rozlíšeniu dopravy na osobnú a nákladnú v praxi, sa celá doprava zaraďovala do jedného odvetvia, ktoré sa pri hrubom triedení, resp. pri nemožnosti rozlíšiť jeho výrobnú a nevýrobnú časť, zaraďovalo medzi odvetvia hmotnej výroby. V súčasnosti sa nákladná doprava zaraďuje medzi výrobné odvetvia národného hospodárstva a osobná doprava patrí medzi nevýrobné odvetvia národného hospodárstva.

Prvky dopravy
-------------

Technológia použitá na dopravu sa skladá z dopravných prostriedkov, dopravnej infraštruktúry a organizácie dopravy.

Základ dopravy tvoria:

* dopravné prostriedky - mobilná časť dopravy (automobil, loď.. atď)
* dopravné cesty - uskutočňuje sa po nich pohyb dopravných prostriedkov (umelé-(*cesty, železnice..*) a prirodzené(*moria, oceány..*)
* dopravné zariadenia - statická doprava (prístavy, letiská, parkoviská..)

Funkcie dopravy
---------------

Dopravu považujeme za tzv. jej *funkciu vyvolanú* na území, pretože ľudské aktivity sú priestorovo rozmiestnené a jej nutnosť dopravných väzieb medzi nimi.

Medzi *základné funkcie* patria napr.:

* bydlisko
* pracovisko
* kultúra
* obchody

Doprava teda nie je základnou funkciou mesta ale je týmito základnými funkciami vyvolaná. Vyvoláva ju priestorová odľahlosť týchto funkcií.

Premiestňujeme sa preto, že musíme, a nie, že chceme.

Doprava *vyvoláva* celý rad nákladov. Časť z nich platí používateľ, motorista, daňami v cenách PHM, cestujúci verejnej dopravy v cestovnom. Avšak používateľ zaplatí len niektoré náklady.

Tie ostatné, ktoré sa označujú ako externé náklady – externality zaplatí každý daňovník bez ohľadu na to, či a ako využíva ten – ktorý druh dopravy.

Ide vlastne o presun nákladov na iných. Je to prejav nedokonalosti trhu.

Klasifikácia dopravy
--------------------

Podľa predmetu dopravy sa rozlišuje:

* osobná doprava1
	+ individuálna doprava osôb (motocykel, osobný automobil)
	+ hromadná doprava (autobus, vlak, dopravné lietadlo).
* nákladná doprava

Podľa druhu dopravnej cesty a dopravného prostriedku:

* dráhová doprava
	+ koľajová doprava
		- železničná doprava
		- električková doprava
		- špeciálna dráhová doprava
	+ trolejbusová doprava
	+ lanová doprava
* potrubná doprava
* cestná doprava
	+ automobilová doprava
	+ autobusová doprava
	+ cyklistická doprava (nemusí byť po ceste)
	+ doprava poháňaná zvieracou silou (nemusí byť po ceste)
	+ pešia doprava (nemusí byť po ceste)
* vodná doprava (lodná doprava)
* vzdušná doprava (letecká doprava) a kozmická doprava
* kombinovaná doprava
	+ sprevádzaná doprava
	+ nesprevádzaná doprava
* pevné dopravné zariadenia:
	+ výťah
	+ eskalátor
	+ travelátor
	+ dopravník

Podľa verejnosti:

* verejná doprava (taxi, verejná hromadná doprava)
* neverejná doprava (vlastný automobil, zmluvná jazda autobusom, súkromné lietadlo)

Podľa rozsahu:

* vnútroštátna doprava
	+ miestna doprava
	+ vnútrooblastná doprava
	+ mimooblastná doprava
* medzinárodná doprava (zahraničná doprava)

Podľa dosahu:

* mestská doprava
* mimomestská doprava
* vnútrozávodná doprava

Podľa pravidelnosti:

* pravidelná doprava
	+ sedlová doprava
	+ špičková doprava
* nepravidelná doprava
	+ sezónna doprava
	+ kampaňová doprava

Podľa vzťahu dopravcu a prepravcu:

* doprava pre vlastné potreby
	+ závodná doprava
	+ individuálna doprava
* doprava pre cudzie potreby

Podľa vzťahu k určitému územiu:

* vnútorná doprava
* vychádzajúca doprava (zdrojová doprava)
* vchádzajúca doprava (cieľová doprava)
* tranzitná doprava

Podľa prostredia, v ktorom sa doprava vykonáva:

* pevninská doprava
	+ suchozemská doprava
	+ vnútrozemská vodná doprava
* námorná doprava
* vzdušná doprava

alebo:

* podzemná doprava
* pozemná doprava
* nadzemná doprava
* viacúrovňová doprava

Podľa konvenčnosti:

* konvenčná doprava (tradičná doprava)
* nekonvenčná doprava (osobitná doprava)

Poznámky
--------

1 Preprava batožiny patrí do osobnej dopravy, nie nákladnej

Referencie
----------

1. ↑  STN 01 8500
2. ↑  doprava. In:  *Encyclopaedia Beliana*. 1. vyd. Bratislava : Encyklopedický ústav SAV; Veda, 2003. 702 s. ISBN 80-224-0761-5. Zväzok 3. (Č – Eg).
3. ↑  Kovačka M. (1986) Ekonomická štatistika
4. ↑  KALAŠOVÁ, Alica; MIKUŠOVÁ, Miroslava. *Bezpečnosť cestnej dopravy a dopravná psychológia*. 1. vyd. Univerzitná 8215/1 Žilina : Žilinská univerzita v Žiline, 2017. ISBN 978-80-554-1329-7.

Externé odkazy
--------------

* 
* doprava in: Encyclopaedia Beliana